保就業計劃

保就業計劃，係香港政府喺2020年向合資格嘅香港企業發放有時限嘅薪金補貼嘅計劃，並喺2022年再度推出。

背景
2020年上半年香港爆發武漢肺炎疫情，對香港經濟構成嚴重打擊，香港政府成立「防疫抗疫基金」去應對，當中第二輪防疫抗疫基金入面，預留810億港紙，補貼僱主發放人工，換取僱主承諾唔炒人，保住打工仔嘅就業機會。

補貼額
基本規則係補貼僱員實際人工嘅50%，人工上限每月18,000港紙，即係補貼上限每月9,000港紙。補貼一定要用落畀人工。

另外，合資格嘅自僱人士喺成個計劃入面亦可以攞一次一筆過7,500港紙資助。

申請時間表
計劃分做兩期，第一期補貼2020年6月到8月嘅人工，第二期補貼2020年9月到11月嘅人工。第一期補貼喺2020年5月25號到6月14號接受申請；第二期補貼喺同年8月31號到9月13號接受申請。提交申請後三到四個禮拜就可以攞到補貼。

保就業計劃

香港政府